Komisijos reglamentas (EB) Nr. 318/2003
2003 m. vasario 19 d.
iš dalies pakeičiantis Reglamentą (EEB) Nr. 1274/91, nustatantį išsamias Reglamento (EEB) Nr. 1907/90 dėl tam tikrų prekybos kiaušiniais standartų įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos reglamentą (EEB) Nr. 1907/90 dėl tam tikrų prekybos kiaušiniais standartų [1] su paskutiniais pakeitimais, padarytais Reglamentu (EB) Nr. 5/2001 [2], ypač į jo 10 straipsnio 3 dalį ir 20 straipsnio 1 ir 4 dalis,
kadangi:
(1) Komisijos reglamentas (EEB) Nr. 1274/91 [3] su paskutiniais pakeitimais, padarytais Reglamentu (EB) Nr. 45/2003 [4], nustato reikiamas nuostatas dėl prekybos standartų kiaušinių sektoriuje įgyvendinimo.
(2) Reglamento (EEB) Nr. 1274/91 31 straipsnio 1 dalies a punkte nurodomi pakavimo centruose atlikti į klases suskirstytų kiaušinių, paruoštų išsiųsti, patikrinimai, o ne iš pakavimo centrų išvežamų kiaušinių patikrinimai. Dėl to atitinkamai reikėtų pakeisti dabartinę 31 straipsnio 1 dalies a punkto formuluotę, kad būtų išvengta painiavos ar klaidino aiškinimo.
(3) Siekiant užtikrinti tinkamą žemės naudojimą ir išvengti kenksmingų ligų susidarymo, dedeklių vištų aptvarus po atviru dangumi gali reikėti keisti. Paukščiams turėtų būti vienodomis sąlygomis leidžiama ganytis aptvaro teritorijoje, o tais atvejais kai ekstensyvi ganyklinė sistema, numatanti ne mažiau nei 10 m2 vištai, keičiama, kiekvienam paukščiui turėtų būti skirta ne mažiau nei 2,5 m2.
(4) Todėl būtina iš dalies atitinkamai pakeisti Reglamentą (EB) Nr. 1274/91.
(5) Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1274/91 iš dalies keičiamas taip:
1. 31 straipsnio 1 dalies a punkte įvadinis sakinys "išsiuntus iš pakavimo centro" pakeičiamas sakiniu "pakavimo centre paruoštų išsiųsti:";
2. III priedo a punkto trečioji įtrauka pakeičiama taip:
"- aptvarai po atviru dangumi turi atitikti bent Direktyvos 1999/74/EB 4 straipsnio 1 dalies 3 pastraipos b punkto ii papunktyje nurodytus reikalavimus, pagal kuriuos viename hektare vištoms prieinamo žemės ploto yra ne daugiau kaip 2500 vištų arba vienai vištai tenka 4 m2 ploto visą laiką; vis dėlto, kai vienai vištai tenka ne mažiau nei 10 m2 ir kai aptvarai keičiami, o vištoms sudaromos vienodos sąlygos ganytis visoje teritorijoje buvimo pulke metu, kiekviename naudojamame aptvare vienai vištai turi būti skiriama ne mažiau nei 2,5 m2,
- aptvarų po atviru dangumi ribos yra ne toliau kaip 150 m spinduliu nuo artimiausios landos pastate; vis dėlto 350 m atstumas nuo artimiausios landos leidžiamas, jeigu pagal tą nuostatą yra pakankamai pastogių ir girdyklų, tolygiai išdėstytų visame aptvare po atviru dangumi, esant ne mažiau nei keturioms pastogėms hektare."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. vasario 19 d.